Det var koldt som ind i helvede, da otte ministerbiler plus det løse kom trillende op af Midgårdsgade på Nørrebro og parkerede foran Mjølnerparkens laksefarvede boligkaréer. Ud steg de, ministrene, alle otte, og seks af dem gik mere eller mindre direkte hen til repræsentanten for Lejerbo, der stod og ventede i kulden sammen med en frygtelig masse journalister.

Statsministeren tog en lille omvej og gav hånd til de fremmødte.

Men den sidste af ministrene, Inger Støjberg, steg ud af sin bil og gik tværs over Midgårdsgade, i retning af en lille gruppe demonstranter – beboere af Mjølnerparken, mestendels, iblandt dem den kontroversielle beboerformand Mohammed Aslam – der stod og råbte om “lighed for loven” bag en politiafspærring.

Støjberg gik helt op til afspærringen.

Men i stedet for at stoppe op, eller hvad man ellers kunne forestille sig, så fortsatte hun sin gang, nu langs med afspærringen og altså langs med demonstranterne, der stod lige dér på den anden side af det rød-hvide politibånd og så sure ud. Hun sagde ikke noget, Inger Støjberg, men gik bare, langsomt, så kamerafolket kunne følge med, lige indtil en vred demonstrant – det var en kvinde, dansk, hvis det interesserer nogen – råbte: “Fy for helvede, mand” eller noget i den stil lige op i hovedet på integrationsministeren.

Så stoppede Inger Støjberg op et øjeblik. Helt rolig var hun. Hun kiggede bare lidt rundt.

Og så gik Støjberg ellers tilbage til sine ministerkolleger, der stod og snakkede med den del af pressen, der ikke var fulgt med hende over til demonstranterne.

“Demonstration og grove tilråb møder ministre i Mjølnerparken,” stod der 40 minutter senere på bt.dk.

“Grove tilråb og demonstration mødte ministre i Mjølnerparken,” skrev jp.dk.

“Helt cool. Lige hen til demonstranterne,” skrev Radio24syvs nyhedschef Simon Andersen på Facebook.

Ind under aften gik Støjberg så selv til tasterne: “Jeg har simpelthen aldrig kendt mage!!” skrev hun på Facebook. “Da vi i formiddag præsenterede regeringens store ghettostrategi, blev vi mødt af en flok demonstranter, der bl.a. stod med skilte med skriften ‘Lighed for loven’. Men hvilken lov, spørger jeg bare? Problemet er jo, at vi har mennesker i Danmark, der hellere vil adlyde islams sharialov end vores danske grundlov.” (Hvormed Støjberg fik sagen præsenteret som et valg mellem sharialov på den ene side og ulighed for loven på den anden, og det er, dømt fra min stol, et temmelig skidt valg).

Det var, ganske åbenlyst, en velorkestreret lancering af den substantielt set temmelig tunge ghettoplan, Inger Støjberg – og regeringen som sådan – fik sat i sving med deres besøg i Mjølnerparken: Her kom staten denondelynemig og dét for at sætte ghettoen på plads én gang for alle.

Det var Danmark mod det, der ikke er Danmark: ghettoen.

Hullet i danmarkskortet.